ORDE do 2 de novembro de 2009 sobre a aprobación definitiva do Plan especial de mellora do medio rural para parcela municipal, no núcleo de Vilamarín, concello de Vilamarín (Ourense).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 20/11/2009

O Concello de Vilamarín remite anexo ao Plan especial de mellora do medio rural para parcela municipal no núcleo de Vilamarín, para dar cumprimento ás observacións sinaladas na Orde do 18 de xuño de 2009 sobre a aprobación definitiva do PEMM.
Ao tratarse dun Plan especial de protección, rehabilitación e mellora do medio rural, cómpre tramitalo conforme o artigo 87 da LOUG.
I. Antecedentes.
I.1. O Concello de Vilamarín dispón actualmente de Plan Xeral de Ordenación Municipal (PXOM), aprobado definitivamente o 30 de setembro de 2002.
I.2. O ámbito do plan especial é unha parcela de titularidade municipal situada en Vilamarín e os espazos públicos adxacentes, en solo de núcleo rural consolidado (SNR-C). É promovido polo Instituto Galego da Vivenda e Solo co obxecto de posibilitar a obtención de espazos verdes para o núcleo de Vilamarín e a execución dun conxunto de vivendas protexidas.
I.3. A tramitación do plan especial foi a seguinte:
-O plan especial foi aprobado inicialmente pola Xunta de Goberno Local en sesión do 28-7-2008. Exposto ao público regulamentariamente, non se presentou ningunha alegación.
-O 2-12-2008, a Dirección Xeral de Desenvolvemento Sostible da Consellería de Medio Ambiente e Desenvolvemento Sostible declarou a non necesidade de someter o Plan especial á avaliación ambiental estratéxica.
-O 18-12-2008, a Dirección Xeral de Patrimonio Cultural da Consellería de Cultura e Deporte emitiu informe favorable e sinalou unha serie de deficiencias que cumpría corrixir. O 28-1-2009, a Consellería de Vivenda e Solo remitiu un anexo ao PEMM no que se dá cumprimento ao informe da Dirección Xeral de Patrimonio Cultural.
-A Xunta de Goberno Local, en sesión do 2-2-2009, aprobou provisionalmente o PEMM co anexo incorporado.
II. Consideracións e fundamentación.
II.1. Logo de analizar o plan especial e o seu anexo de referencia; e á vista do informe proposta elevado pola Secretaría Xeral de Ordenación do Territorio e Urbanismo, cómpre formular as seguintes consideracións para os efectos da aprobación definitiva:
1. Tal e como se expuxo na Orde do 10-6-2009, continúase a tramitación do PEMM conforme o artigo 87 da LOUG e os números 3, 4, 5 e 6 do artigo 85 da mesma lei.
No anexo ao PEMM introdúcense as modificacións necesarias de cara a emendar as deficiencias sinaladas no Orde do 10-6-2009.
Créase unha parcela para equipamentos públicos e xustifícase o cumprimento das reservas de solo para dotacións públicas e aparcamentos conforme o artigo 72.2, en relación co 47.2 da LOUG.
3. O anexo ao PEMM xustifica o cumprimento das condicións de edificación establecidas na Ordenanza 1ª (artigo 100) do PXOM de Vilamarín para o solo de núcleo rural consolidado no canto das condicións establecidas na Ordenanza 3ª (artigo 102) para os plans especiais de mellora do núcleo de uso característico residencial, previstas para solos non consolidados.
Tendo en conta os obxectivos do plan especial, considérase procedente dar cumprimento ás condicións do artigo 100, xa que o ámbito de actuación está situado en solo de núcleo rural consolidado.
4. En todo caso, entre as condicións establecidas na Ordenanza 1ª figuran como altura reguladora máxima 6,50 m, pendente máxima de cuberta do 40% e altura máxima de cumio 3 m, e o PEMM debe axustarse a estas condicións.
II.2. De conformidade co artigo 89 da LOUG e co Decreto 83/2009, do 21 de abril, polo que se establece a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans especiais de protección, rehabilitación e mellora do medio rural correspóndelle ao conselleiro de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
De acordo co artigo 85.5º a) da LOUG, aprobar definitivamente o Plan especial de mellora do medio rural para parcela municipal no núcleo de Vilamarín, concello de Vilamarín, Ourense, con suxeición expresa ás condicións sinaladas no número 4 do punto II.1 anterior.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do PEMMR aprobado definitivamente.
Notifíqueselle esta orde ao concello e publíquese no Diario Oficial de Galicia.
Santiago de Compostela, 2 de novembro de 2009.
Agustín Hernández Fernández de Rojas
Conselleiro de Medio Ambiente, Territorio e Infraestruturas